Slovenská priestorová observačná služba

Slovenská priestorová observačná služba (skr. SKPOS) je permanentná lokalizačná služba, poskytovaná na Slovensku Geodetickým a kartografickým ústavom. Využíva globálne navigačné družicové systémy (GPS, Galileo, GLONASS, BeiDou) na presné priestorové určovanie polohy objektov v reálnom čase. 

 Princíp 
Služba je založená na využití diferenčnej metódy určovania polohy. Prevádzkovateľ služby má územie Slovenska pokryté sieťou statických referenčných staníc, neustále merajúcich diferencie (rozdiely) medzi ich presne známou polohou a polohou, vypočítanou v danom momente pomocou jednotlivých navigačných systémov. Diferencie sú cez virtuálnu privátnu sieť v reálnom čase zasielané do Národného servisného centra v Geodetickom a kartografickom ústave v Bratislave, kde sú spracúvané a ukladané.

Používatelia služby môžu následne odoberať spracované korekcie, umožňujúce výrazne spresniť lokálne merania polohy pomocou navigačných systémov, či už na statických miestach alebo v teréne. Korekcie je možné uplatňovať buď v reálnom čase, alebo dodatočne, na zaznamenané údaje z meraní.

Dosiahnuteľná absolútna presnosť meraní polohy s využitím služby je v rádoch desiatok cm až jednotiek mm, v závislosti od roviny (horizontálna, vertikálna), produktu, použitého vybavenia a spôsobu spracovania.

 Dejiny 
Inštalácia prvých referenčných staníc začala v máji 2006, skúšobná prevádzka siete bola spustená v novembri 2006.

1. apríla 2009 bola testovacia prevádzka ukončená a služba bola spustená v ostrej prevádzke.

V roku 2016 bolo v sieti zapojených 53 permanentných staníc (34 na území Slovenska, 19 za hranicami) s priemernou odľahlosťou 44,6 km (Slovensko) resp. 49,2 km (všetky).

 Legislatíva 
 zákon NR SR č. 215/1995 Z. z. o geodézii a kartografii zavádza pojem permanentná lokalizačná služba („Permanentná lokalizačná služba, ktorá využíva globálne navigačné satelitné systémy, je sieť kooperujúcich staníc, ktorá spracúva a v reálnom čase poskytuje geocentrické súradnice na presnú lokalizáciu objektov a javov“) a poveruje Úrad geodézie, kartografie a katastra SR (ÚGKK SR) zabezpečením vytvorenia a prevádzkovania takejto služby s využitím globálnych navigačných družicových systémov.
 vyhláškou ÚGKK SR č. 300/2009 Z.z., ktorou sa vykonáva zákon 215/1995, poveril úrad realizáciou úlohy svoju výkonnú organizáciu GKÚ Bratislava.

 Kritika 
Denník SME informoval v roku 2012 o zakázke GKÚ v hodnote viac než 766 000 EUR, týkajúcej sa 25 prijímačov pre službu SKPOS, zverejnenej v centrálnom registri zmlúv tri dni pred parlamentnými voľbami. Kritizované bolo načasovanie, hodnota zakázky, diskriminácia dodávateľov lacnejších prístrojov a v čase objednávky otázna využiteľnosť podpory európskeho navigačného systému Galileo. Autor tiež v predchádzajúcom článku kritizoval dotované vytvorenie štátneho monopolu na diferenčnú službu.

 Referencie 

 Pozri aj 
 DGPS

 Externé odkazy 

 skpos.gku.sk  – oficiálna stránka služby
 Popis funkcie a prehľad produktov 
 Prezentácia k 10. výročiu prevádzky služby, vrátane štatistík podľa rôznych kritérí 

Kategória:Satelitné navigačné systémy